钦定古今图书集成/明伦汇编/官常典/第127卷 > 孟尝
## 钦定古今图书集成/明伦汇编/官常典/第127卷 > 孟尝

按《后汉书》本传：“尝字伯周，会稽上虞人也。其先三世
为郡吏，并伏节死难。尝少修操行，仕郡为户曹史。上
虞有寡妇，至孝养姑。姑年老寿终，夫女弟先怀嫌忌，
乃诬妇厌苦供养，加鸩其母，列讼县庭，郡不加寻察，
遂结竟其罪。尝先知枉状，备言之于太守，太守不为
理。尝哀泣外门，因谢病去，妇竟冤死。自是郡中连旱”
二年，祷请无所获。后太守殷丹到官，访问其故，尝诣
府具陈寡妇冤诬之事，因曰：“昔东海孝妇，感天致旱，
于公一言，甘泽时降。宜戮讼者，以谢冤魂。庶幽枉获
申，时雨可期。”丹从之，即刑讼女而祭妇墓。天应澍雨，
谷稼以登。尝后策孝廉，举茂才，拜徐令。州郡表其能，
迁合浦太守。郡不产谷实，而海出珠宝，与交趾比境，
常通商贩，贸籴粮食。先时，宰守并多贪秽，诡人采求，
不知纪极，珠遂渐徙于交趾郡界，于是行旅不至，人
物无资，贫者死饿于道。尝到官，革易前敝，求民病利，
曾未逾岁，去珠复还。百姓皆反其业，商货流通，称为
神明。以病自上被征当还，吏民攀车请之，尝不得进。
乃载乡民船夜遁去，隐处穷泽，身自耕佣。邻县士民
慕其德，就居止者百馀家。桓帝时，尚书同郡杨乔上
书荐尝曰：“臣前后七表，言故合浦太守孟尝，而身轻
言微，终不蒙察，区区破心，徒然而已。尝安仁弘义，耽
乐道德，清行出俗，能干绝群，前更守宰，移风改政，去
珠复还，饥民蒙活。且南海多珠，财产易积，掌握之内，
价盈”兼金。而尝单身谢病，躬耕垄次，匿景藏采，不扬
华藻，实羽翮之美用，非徒腹背之毛也。而沈沦草莽，
好爵莫及，廊庙之宝，弃于沟渠。且年岁有讫，桑榆行
尽，而忠贞之节，永谢圣时。臣诚伤心，私用流涕。夫物
以远至为珍，士以稀见为贵，槃木朽株，为万乘用者，
左右为之容耳。王者取士，宜拔众之所贵；臣以斗筲
之姿，趋走日月之侧，思立微节，不敢苟私乡曲。窃感
禽息，亡身进贤。尝竟不见用。年七十，卒于家。